User:Avijit chakrobortty

প্রাচীনতম মহিষ মর্দ্দিনী মন্দির, দিনাজপুর...!!!                                  প্রাচীনতম মহিষ মর্দ্দিনী মন্দির, দিনাজপুর...!!!

দিনাজপুর শহরের পশ্চিম দিকে পূর্ণভবা নদীর পূর্ব্বতীরে অবস্থিত মহিষ মর্দ্দিনী মন্দির। এটি দিনাজপুরের প্রাচিনতম মন্দির গুলির একটি। রাজা রামনাথের আমলে, প্রাণনাথপুর মৌজার পাশে, লালবাগ খামার মৌজায় এই মন্দির ১৭৪৬ সালে নির্মিত হয়, অর্থাৎ এর থেকে বুঝা যায় এই মন্দির প্রায় ঐতিহাসিক কান্তজিউ মন্দিরের সমসাময়িক সময়েই নির্মিত।

শ্রী শ্রী মহিষ মর্দ্দিনী মন্দির সি.এস. ১নং খতিয়ান ভুক্ত ০.০২০০ একর ভূমির উপর অবস্থিত। যে সময় এই মন্দির স্থাপিত হয়, তখন এখানে তেমন কোন জনবসতি ছিলোনা। সে সময় পূর্ণভবা নদী ছিলো এই মন্দিরের অতি সন্নিকটে এবং এখানে ছিলো শহরের মৃত ব্যক্তিদের শবদাহের স্থান। তবে, এখানে কিছু সংখ্যক হাড়ি ও ডোম শ্রেণীর লোকের বসবাস ছিলো। কালে এই নদীর পূর্ব্বতীরে চড় পড়তে থাকায় সে এলাকা জুড়ে ধীরে ধীরে জনবসতি গড়ে উঠে এবং এখন তা শহরের বিশাল একটি অংশ চাউলিয়াপট্টি নামে পরিচিত।

এই মন্দিরটি আকারে ছিলো অনেক ছোট, দৈর্ঘে ১০' ফুট এবং প্রস্থে ৭' ফুট মাত্র। পূর্ব ও দক্ষিণ দিক দিয়ে ছিলো ৫' ফুট চওড়া বারান্দা এবং মাঝখানে শাল কাঠের তৈরি পুরু দরজা। তবে কোন জানালা ছিলোনা। কেবল উত্তর ও পশ্চিম দেওয়ালে একটি করে কুলুংগী রাখবার ব্যবস্থা ছিলো। মন্দিরটি ছিলো পিরামিড আকৃতির, তিনটি স্তরে প্রায় ৩০' ফুট উঁচু। মাটি থেকে প্রথম ধাপ পর্যন্ত ছিলো ১৫' ফুট, তার পরবর্তী ১০' ফুট এবং শেষ ধাপ ৫' ফুট উঁচু।

এই মন্দিরের অভ্যন্তরে পূর্বদিকে অষ্টধাতু নির্মিত শ্রী শ্রী মহিষ মর্দ্দিনী ঠাকুরানীর বিগ্রহ সিংহাসনে উপবিষ্ট ছিলো এবং তার অপর দিকে একটি কষ্টি পাথরের তৈরি শিবলিঙগ স্থাপিত ছিলো। শ্রী শ্রী মহিষ মর্দ্দিনী ঠাকুরাণীর বিগ্রহটি ছিলো মুলতঃ একটি দূর্গা বিগ্রহ। এই বিগ্রহটি ছিলো আকারে অত্যন্ত ছোট, উচ্চতায় মাত্র ৬" ইঞ্চি ও প্রস্থে মাত্র ৪" ইঞ্চি।

ঐ মহাশক্তি রুপিনী শ্রী শ্রী মহিষ মর্দ্দিনী ঠাকুরানীর মন্দিরে প্রতিদিনই তিনবেলা ফলমূল দিয়ে নিত্যপূজা সাধিত হতো এবং ভক্তদের মাঝে তিনবেলাই প্রসাদ বিতরণ করার ব্যবস্থাও ছিলো। তবে, এখানে একটি ব্যতিক্রম রীতি ছিলো, আর তা হলোঃ এখানে ভক্তদের দুপুরের প্রসাদে ফলমূলের সাথে ভাত ও মাছের ব্যবস্থাও করা হতো এবং এই মাছের উৎস ছিলো মন্দিরের পার্শবর্তী পুকুর।

এই মন্দিরের আরও একটি চিত্তাকর্ষক বিষয় ছিলো এর বহির্ভাগে। এখানে এর উপরের অংশে, পূর্ব দিকে নির্মিত ছিলো, একটি মাঝারি ধরণের কৃষ্ণ পাথরের তৈরি, হাতির উপরে বসা দেবরাজ ইন্দ্রের বিগ্রহ এবং পশ্চিম দিকে নির্মিত ছিলো, একই পাথরের তৈরি, মহিষের উপরে বসা যমরাজের বিগ্রহ।

বাংলাদেশের স্বাধীনতা যুদ্ধের আগে অব্দি এখানে নিত্যদিন পূজার্চনা করা হতো। তবে, যুদ্ধের সময় দেবী ঠাকুরাণীর বিগ্রহসহ কষ্টি পাথরের তৈরি শিবলিঙগটি লুন্ঠিত হয়। বর্তমানে এখানে যে শিবলিঙ্গটি দেখা যায় তা স্বাধীনতা যুদ্ধের পরে অন্যত্র থেকে এনে পুনঃপ্রতিষ্ঠা করা হয়। কিন্তু, অত্যন্ত দুঃখের বিষয় হলো এই যে, বর্তমানে এই মন্দিরগৃহ কোনভাবে জীর্ণ অবস্থায় স্ব-গৌরবে দাঁড়িয়ে থাকলেও তার এক সময়ের প্রাচুর্য্য এবং অধিকাংশ সম্পদ-ই এখন কোন এক অদৃশ্য বিশালাকৃতির কালোছায়ার কবলে।